Ríkislögreglustjóri segir að notkun skotvopna sé að aukast. Stöðugt endurmat fari fram á þeirri hættu sem stafa kunni af skotvopnum, og lögregla sé í nánu sambandi við yfirvöld í nágrannalöndunum. Nýtt eftirlitskerfi með skráðum vopnum er væntanlegt hérlendis.
Nýlegar fréttir af voðaverkum, þar sem skotvopnum er beitt, hafa vakið spurningar um hvernig þessum málum sé háttað hérlendis. Sigríður Björk Guðjónsdóttir ríkislögreglustjóri segir að stöðugt hættumat fari fram á vettvangi lögreglunnar.
Við sjáum það í útköllum sérsveitar að skotárásum er að fjölga eða notkun skotvopna, en það er hins vegar meiri aukning í notkun hnífa en skotvopna.
Nýtt skotvopnaeftirlit er á teikniborðinu sem gerir yfirvöldum kleift að fylgjast betur með stöðunni.
Við erum auðvitað mjög vakandi en auðvitað er hugur okkar hjá aðstandenum þessa fólks sem hefur látist. En ef við horfum bara á hættumatið almennt yfir Ísland, þá erum við í grunninn mjög örugg þjóð. Og við erum mjög lága áhættu fyrir hryðjuverk miðað við það sem gengur og gerist. En það eru þessir einstaklingar og möguleg voðaverk einstaklinga sem við höfum mestar áhyggjur af.
Lögreglan sé vel undir þetta búin enda hafi sérþjálfun farið fram á síðustu misserum. Fáliðuð lögregla hafi þó lengi verið viðvarandi vandamál.
Það sem hefur háð okkur mest í gegnum tíðina er hversu fá við erum og í langan tíma höfum við verið að óska eftir fleiri lögreglumönnum. Það er kannski mikilvægasta öryggisatriðið að við séum með sterkt og öflugt lið og núna er búið að veita fjármagni þannig að við erum að fjölga.
Yfir sjötíu þúsund skotvopn eru skráð hérlendis. Sigríður segir að flest séu í eigu veiðimanna og safnara, sem sumir eigi fleiri en eitt vopn. Ekki hafi komið fram mörg óskráð vopn í aðgerðum lögreglu, enn sem komið er.
Það er náttúrulega þannig að við erum með óvopnaða lögreglu á Íslandi og þess vegna er sérsveitin mikilvæg. En við megum samt ekki gleyma því að almennir lögreglumenn fara líka á vettvang og sérsveitin er að þjóna lögregluliðunum í landinu í þessum aðstæðum, þar sem þau eru kölluð til sem sérfræðingar.